Джащ фэдэу къэшъо дахэм философие псэу хелъхьэ тхак1ом: «...Суанд... Лъытэшхо ыгу зыфилъмэ зызэрафиш1ынэу, а къэшъок1э шъабэм хэтэу зэк1ак1озэ, лъэныкъуипл1ымк1и ц1ыфэу щытмэ шъхьэгъэщ къафиш1ыгъ... Ышъхьэ ылъытэжьынымрэ ц1ыфэу щытмэ лъытэ къафиш1ынымрэ зырагъэ1ажэрэм фэдэу, джэгун, зиш1ытэжьын ш1ык1э зык1и къыхигъафэрэп, ащ елъытыгъэу иныбжьык1эгъэ к1уач1эрэ ипсынк1агъэрэ е1ажэ. Арэу ежь зимы1ажэмэ, жъогъоичъым фэдэу быбын ылъэк1эу къыпщэхъу. Арыгъэ адыгэмэ якъэшъуак1э, загъэ1эдэбэу, загъэбжьыш1оу, загъэапл1эу, л1ыгъэ зэкъоушъэфагъэу къэшъонхэр. Щэбзэкоу къэщагъэм к1уач1эу къоушъэфагъэм фэдэр къыкъощэу къыпщэхъу.... хъулъфыгъэми... къолъыр къымыгъэлъагъоу арэу зызэрэзэтыри1ажэрэмк1э осэ лыягъэ зыфыуегъэш1ы, ил1ыгъэ къе1эты, иц1ыфышъхьэ нахь къегъэдахэ... зэкъоушъэфэгъэ шъырыт къэшъуак1эр нахь ц1ыфы къэшъуак1эу зэхэош1э. Ц1ыфыгъэм уфегъэгупшысэ, ц1ыфы дэхагъэм уфегъэхъуапсэ» /11, 76-77/.